Lamyas rejse

 

**Læremidlet** Lamyas rejse, Alex Kronmeyer

**Medietyper(r)** animeret spillefilm

[Link til materiale](https://mitcfu.dk/)

**Fag** kristendom, samfundsfag, engelsk

**Målgruppe** 5.-9.kl

**Nøgleord** flygtninge, islam, digte, poesi, animation



# Fagligt fokus

Den 12-årige Lamya må flygte fra krigen i Syrien. Inden hun og moderen flygter får hun udleveret en digtsamling af hendes hjemmelærer. Digtsamlingen er af Jalaluddin Rumi kaldet kærlighedens digter. Bogen bliver en magisk portal til en drømmeverden, der spejler og hjælper hende igennem farerne i det virkelige liv.

Lamyas rejse er oplagt at arbejde med i kristendom eller samfundsfag. Den skildrer Islam fra en troendes synsvinkel. En vinkel vi ikke så ofte stifter bekendtskab med. Desuden er det en flygtningehistorie som beskriver, hvordan det er at være flygtning nu og dengang.

Animationsfilmen skildrer 2 historier i hver deres tidsalder-Lamyas og Rumis fortælling. Deres fortællinger bliver flettet ind i hinandens historie i en drømmeverden. Fortællingerne skildres i hver deres mættede animerede farvesprog. Filmens animerede univers tillader spring i tid, sted og kronologi.

Når du viser eleverne filmen får de et indblik i en måde at portrættere Islam på de ikke ellers har set. De får et indblik i Islam set indefra, personligt og historisk. Da filmen er animeret, kommer den en armslængde væk og får et skær af noget mystisk og magisk over sig på samme tid og det gør det lettere at snakke med elever om de svære ting som overfald, fattigdom, vold, separation fra forældre og andre ting, der følger med en flugtfortælling.

Denne vejledning kommer med forslag til, hvordan du kan bruge den i din kristendomsundervisning til introduktion til Islam. Ved hjælp af dialog, refleksion, opdagelse og små skriveøvelser, vil eleverne forhåbentligt få øjnene op for en anden del af Islam. Vejledningen er bygget op som et før -under og efter.

# Ideer til undervisningen

**Før**

Introducer filmen med: Nu skal vi se en film om en pige, en historisk person og en trosretning. Samtidig er det en fortælling om mennesker på flugt. Filmen foregår i Syrien. Ved I hvor det ligger? Har I hørt om Syrien før?

Den historiske person er Jalaluddin Rumi. Lad eleverne søge og finde et digt af Rumi de synes om, stopper op ved eller udfordres af. På Pinterest finder de et helt hav af Rumi citater. Brug 3 min på at søge og 3 min. på at læse citaterne op. <https://www.pinterest.ca/Momlikeme/soufi/>

Du kan evt. selv gå på opdagelse i Jalaluddin Rumis historie og finde digte du vil læse op for eleverne.

Dernæst skal eleverne brainstorme om hvad de ved om Islam. Dette kan de gøre i grupper af 4-5 elever. Snak overordnet om hvad de tænker og ved om Islam sæt uret til 5 min. Gør plads til fordomme, viden, holdninger m.m. Skriv elevernes ideer i et ark, saml det på tavlen eller lad eleverne skrive 3 ord pr. gruppe på tavlen. I kan også lave en brainstorm i Mindmeister. Den finder du på skoletube.

**Under**

Du kan sætte eleverne til at skygge de to hovedpersoner: Lamya og Rumi. Vinklerne fortæller noget om Islam i dag og dengang og hvad doktrinerne for Islam er.

I kapitelmærkningen er der en tredeling.

Lamyas verden: Lamya i nutiden i Syrien og hendes flugt til en europæisk storby. Den portrætterer også Lamyas skolegang, der bliver privat fordi piger ikke må gå i skole. Hendes introduktion til Kærlighedens digte og hendes trospraksis. Især det at bede.

Rumis verden: Et historisk tilbageblik om de tanker Jalaliddin Rumi gør sig, da han bliver fordrevet fra sin by Samarkand af Mongolerne. Der raser en krig i hovedet på ham. Hvordan skal man opføre sig og hvad hjælper det at skrive. Det handler også om at være pilgrim, pilgrimsvandring og Mekka målet for pilgrimsvandringen.

Drømmeverdenen: Et sted hvor Lamya og Rumi mødes i digtenes verden. Rumis digte udfolder sig med Rumi og Lamya som hovedaktører. Her udkæmpes en kamp mellem det gode og det onde, det der foregår i sindet. Her kan eleverne gå på symboljagt.(træer, fløjte, rødder, farver, krig osv.)

**Efter**

Snak med eleverne om hvad de lærte om Islam, de ikke kendte til i forvejen. Hvad er: en pilgrim, Pilgrimsvandring, Profet, Helligt sted, Mekka, Hellige skrifter, Trospraksis, Bøn, Bedetæppe, Forskellige retninger af Islam( sunni-- shiamuslim).

Det er oplagt at snakke om Islams fem søjler: De fem søjler er :trosbekendelsen, tidebønnen, fasten, almissen og pilgrimsfærden. De grundlæggende handlinger enhver troende muslim må gøre for at få en plads i paradis. Her kan man sammenligne med kristendommen. Hvor er der fællestræk f. eks har begge religioner en trosbekendelse, Bønner(Fadervor) og faste.

I kan også gå på opdagelse i alle de steder, der bliver præsenteret i filmen f. eks Mekka, Syrien, Samarkand. Søg på nettet efter Rumis pilgrimsvandring.

Hvordan kan en gammel bog hjælpe en pige på flugt? Hvad er håb? Hvad læser du når du har brug for håb? Hvorfor er håb så vigtigt? Søg på Rumis digte. Prøv at lave digte selv.

# Supplerende materialer

Andre relevante eksterne links

Dette link er et engelsksproget materiale, der byder på ideer til at arbejde med digte, tro og flugt under overskriften- Unfold your own myth(som er et Rumi citat)

<https://www.upf.tv/wp-content/uploads/sites/196/2021/11/Workshop-Handbook-FINAL.pdf>

**From Istanbul to Konya**

[**https://sufitrail.com/**](https://sufitrail.com/)

**artikel om Islams 5 søjler**

**https://www.kristeligt-dagblad.dk/religion/det-vigtigste-vide-om-islams-fem-soejler**